D ô v o d o v á    s p r á v a

Všeobecná časť

Národná rada Slovenskej republiky prijala dňa 21. októbra 2003 zákon o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov. Zákon bol uverejnený v Zbierke zákonov Slovenskej republiky dňa 25. novembra 2003 pod č. 458/2003 Z.z. a v zmysle čl. XII zákona týmto dňom nadobudla účinnosť časť jeho ustanovení súvisiaca so zabezpečením personálneho obsadenia oboch týchto orgánov zameraných na boj najmä s organizovanou trestnou činnosťou. Ustanovenia zákona zriaďujúce Špeciálny súd i Úrad špeciálnej prokuratúry by mali nadobudnúť účinnosť v plnom rozsahu 1. mája 2004. V súlade s potrebou zabezpečenia personálnych, materiálnych a technických podmienok pre činnosť týchto orgánov boli v súlade so schváleným zákonom vykonané potrebné kroky (vyhlásením výberových konaní, prípravami priestorových a ďalších podmienok na ich činnosť a pod.). Nakoľko sa v zmysle podmienok ustanovených zákonom na personálne zabezpečenie činnosti Špeciálneho súdu i Úradu špeciálnej prokuratúry vyžaduje vykonanie bezpečnostných previerok kandidátov realizovaných Národným bezpečnostným úradom v rámci zákonnej 60 dňovej lehoty, rovnako aj podmienok na zabezpečenie priestorov Špeciálneho súdu z hľadiska bezpečnosti, nie je možné dodržať zákonom ustanovený termín začiatku činnosti týchto orgánov (1. máj 2004). Ovplyvnené je to aj potrebou zvolenia špeciálneho prokurátora Národnou radou Slovenskej republiky, ktoré pre krátkosť času najmä s dôrazom na ukončenie výberového konania determinovaného vykonaním bezpečnostnej previerky kandidátov na špeciálneho prokurátora i skutočnosťou, že Národná rada Slovenskej republiky nebude v mesiaci apríl 2004 mať schôdzu, na ktorej by mohla špeciálneho prokurátora zvoliť. Z týchto dôvodov v snahe pripraviť adekvátne podmienky pre činnosť uvedených orgánov boja s kriminalitou sa navrhuje posunutie účinnosti tých ustanovení zákona č. 458/2003 Z. z., ktoré majú nadobudnúť účinnosť              1. mája 2004, na neskorší termín – 1. júl 2004.
Navrhovaná právna úprava je v súlade s Ústavou Slovenskej republiky a medzinárodnými zmluvami, ktorými je Slovenská republika viazaná.
Predkladaný návrh zákona nezakladá zvýšenie nárokov na štátny rozpočet, rozpočty vyšších územných celkov a obcí. 

Osobitná časť

K čl. I 
V súlade so skutočnosťami uvedenými vo všeobecnej časti dôvodovej správy sa navrhuje posunúť účinnosť zákona č. 458/2003 Z. z. v plnom rozsahu                             z 1. mája 2004 na 1. júl 2004. Zároveň sa výslovne dopĺňa osobitná účinnosť  ustanovenia, podľa ktorého má Národná rada SR  voliť špeciálneho prokurátora do funkcie.

K čl. II
Článok VII zákona č. 458/2003 Z. z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov novelizoval ustanovenia zákona č. 141/1961 Zb. o trestnom konaní súdnom (Trestný poriadok) v znení neskorších predpisov, pričom v § 454a (Prechodné a záverečné ustanovenia) upravil problematiku dokončenia konaní začatých pred nadobudnutím účinnosti uvedeného zákona v plnom rozsahu (t. j. pred 1. májom 2004). Nakoľko sa navrhuje odloženie účinnosti z 1. mája 2004 na 1. júl 2004, je potrebné v súlade so zásadou bezrozpornosti zákona zmeniť aj tieto ustanovenia.

K čl. III
Účinnosť zákona sa, vzhľadom na jeho účel a obsah nezasahujúci bezprostredne do práv a povinností fyzických osôb a právnických osôb, navrhuje dňom vyhlásenia v Zbierke zákonov Slovenskej republiky.

Doložka finančných, ekonomických a environmentálnych vplyvov a vplyvov na zamestnanosť

Prvá časť - odhad vplyvu na verejné financie:
Navrhovaná právna úprava nezakladá zvýšenie nárokov na štátny rozpočet ani na rozpočty vyšších územných celkov a obcí.

Druhá časť - odhad vplyvu na obyvateľov, hospodárenie podnikateľskej sféry a iných právnických osôb:
 Problematika upravená v návrhu zákona by mala prispieť k zvýšeniu bezpečnosti, stability a ekonomického rozvoja.

Tretia časť - odhad vplyvu na životné prostredie:
 Navrhovaná právna úprava nebude mať vplyv na životné prostredie.

Štvrtá časť - odhad vplyvu na zamestnanosť:
Návrh zákona nezakladá zvýšenie nárokov na pracovné sily ani na organizačné zabezpečenie.

DOLOŽKA ZLUČITEĽNOSTI
právneho predpisu s právom Európskych spoločenstiev a právom Európskej únie

1. Navrhovateľ právneho predpisu: Ministerstvo spravodlivosti Slovenskej republiky.

2. Názov návrhu právneho predpisu:
Zákon, ktorým sa mení a dopĺňa zákon č. 458/2003 Z. z. o zriadení Špeciálneho súdu           a Úradu špeciálnej prokuratúry o zmene a doplnení niektorých zákonov.

3. Záväzky Slovenskej republiky vo vzťahu k Európskym spoločenstvám a Európskej únii:
a)	problematika návrhu zákona nie je prioritou aproximácie  práva podľa článku 70 Európskej dohody o pridružení, ani  podľa Národného programu pre prijatie acquis communautaire,  Partnerstva pre vstup, Bielej knihy a screeningu; návrh zákona nie je súčasťou Plánu legislatívnych úloh vlády  Slovenskej republiky na rok 2004 a predkladá sa z iniciatívy podpredsedu vlády a ministra spravodlivosti SR,
b)	úloha prijať zákon č. 458/2003 Z.z. bola súčasťou Prioritných úloh vlády SR vyplývajúcich z Pravidelnej správy Európskej komisie o pripravenosti Slovenskej republiky na členstvo v Európskej únii z 9.10.2002.

4. Problematika návrhu právneho predpisu 
a)	nie je upravená v práve Európskych spoločenstiev,
b)	je upravená v práve Európskej únie: v čl. 6 ods. 2 Zmluvy o Európskej únii, ktorý ustanovuje, že únia práva zabezpečené Európskym dohovorom o ochrane ľudských práv  a základných slobôd z roku 1950 rešpektuje ako všeobecne právne princípy. 
 
5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie:
a) žiadna,
b) úplná.

6. Gestor (spolupracujúce rezorty): bezpredmetné.

7. Účasť expertov pri príprave návrhu právneho predpisu a ich  stanovisko k zlučiteľnosti návrhu právneho predpisu s právom  Európskych spoločenstiev a právom Európskej únie: bezpredmetné